Кремъл: Държавата Украйна е напълно загубена за Русия\n17 Декември 2021 | 19:22 | Агенция "Фокус"\nМосква. Държавата Украйна в момента е напълно загубена за Русия като партньор и съюзник, заяви в петък представителят на Кремъл Дмитрий Песков в интервю пред RTVI.\n„Загубена ли е Украйна като партньор, съюзник и така нататък на този етап, да, напълно“, каза той, отбелязвайки „враждебността на украинските власти към Русия“.\nВ същото време руснаците и украинците ще останат братски народи, въпреки промиването на украинските граждани от техните власти, подчерта той.\nПесков отбеляза също, че с усилията на Запада Украйна се превръща в опасен и непредвидим противник:\n„Това е много лошо за нас, защото по този начин военната инфраструктура на НАТО неизбежно ще започне да се отклонява към нашите граници. Дори и без членството на [Украйна] в НАТО, сега виждаме как Алиансът постепенно започва да поглъща и нахлува в Украйна. Пълзящата инвазия на НАТО в Украйна вече се извършва и Русия не може да остане безразлична към това“.\nМосква. Министърът на отбраната на Руската федерация Сергей Шойгу е провел телефонен разговор с американския си колега Лойд Остин, съобщава вестник „Известия“, като се позовава на изявление от военното ведомство в Москва. „На 6 януари 2022 г. се проведе телефонен разговор между министъра на отбраната на Руската федерация, генералът от армията Сергей Шойгу, и министъра на отбр...\n6 Януари 2022 | 17:29\n„Страна“ (Украйна): Какво решиха Байдън и Путин за Украйна преди Нова година\nКиев. В четвъртък се проведе телефонен разговор между президентите на САЩ и Русия. Този път инициатор беше Владимир Путин - обикновено преди Джо Байдън се обаждаше пръв, пише украинското издание “Страна“ в материал, представен без редакторска намеса. Предмет на разговора бяха Украйна и предложенията на Русия за деескалация с НАТО. Изданието анализира разговора на двамата президенти. Позиция на САЩ Първо, Белият дом издаде кратко съобщение. В него се казва, че Русия трябва „да спре нахлуването“ в Украйна, в противен случай от САЩ ще последва „решителен отговор“. Но след това Байдън приветства предстоящите преговори през януари и каза, че е необходима деескалация. По-късно даде брифинг прессекретарят на Белия дом Джен Псаки. Тя конкретизира много точки. Според нея Байдън е очертал два сценария на Путин. „Единият е дипломатически път, водещ до деескалация на ситуацията, а другият е път, който е по-фокусиран върху сдържането, включително сериозни разходи и последици, ако Русия реши да продължи инвазията си в Украйна. Те включват икономически мерки, увеличаване на броя на силите на НАТО в съюзническите страни, както и допълнителна помощ за Украйна, която да й позволи да продължи да защитава себе си и своята територия“, каза Псаки.. С други думи, Америка няма да се бие за Украйна, което за пореден път беше потвърдено от Байдън с думите „да се защитава сама“. Американците, в унисон с руснаците, обявиха, че предстоящите преговори през януари трябва да бъдат ориентирани към резултатите. Но Байдън каза, че ще обсъди всички ключови моменти със своите съюзници - към което Путин, според Белия дом, се отнася с разбиране. По-нататък са били засегнати предложенията на Русия към САЩ и НАТО. "И двамата лидери признаха, че има области, в които могат да постигнат значителен напредък, както и области, в които вероятно е невъзможно да се постигне споразумение. Предстоящите преговори ще определят по-точно контурите на всяка от тези категории", каза Псаки. Има още десет дни за изясняване на тези въпроси преди началото на преговорите по същество. През това време страните ще свършат подготвителна работа, съобщиха от администрацията на Байдън. Очевидно това е била основната цел на сегашния разговор на президентите – да се определи кръгът от въпроси, които преди всичко ще бъдат обсъдени между Русия и САЩ в Женева. Поне това предположение има много по-практично значение, отколкото поредните заплахи за санкции или напомняне за „червените линии“. Псаки също потвърди това: „Основната цел на разговора беше да се даде един вид тон и да се определи същността на предстоящите дипломатически срещи“. И да се определи какви въпроси ще се разглеждат на различни платформи за преговори: между Русия и САЩ и между Москва и НАТО и ОССЕ. Характерно е, че въпросите и по трите писти бяха разпределени от Путин и Байдън. Тоест ролята на американците тук, въпреки уверенията за консултации със съюзниците, ще бъде ключова. Позицията на Кремъл Путин също така казва, че настоящият разговор е в подготовка за януарските преговори относно предложенията на Русия. „Резултатът от съвместната работа трябва да бъдат твърди правни гаранции, които изключват разширяването на НАТО на изток и разполагането на застрашаващи оръжейни системи в непосредствена близост до руските граници“, каза Кремъл. Байдън, според руската страна, е казал в този контекст, че „Вашингтон няма намерения да разгръща нападателни ударни оръжия на територията на Украйна. Русия потвърди, че Байдън е заплашил със санкции, ако ситуацията около Украйна ескалира. На което Путин „дава изчерпателен отговор“, че „това би било сериозна грешка, заплашваща на практика с пълен разрив на руско-американските отношения“. Освен официалното прессъобщение, обяснения за разговора даде помощникът на Путин Юрий Ушаков. Той уточни, че преговорите не може да продължат дълго. „Преговорите за гаранции не трябва да се превръщат в бърборене, ние не чакаме самия процес, а резултатите, ще изчакаме 2-3 рунда и тогава ще направим изводи“, каза Ушаков. Освен това Путин, каза той, е казал на Байдън, че Русия ще се държи така, както ще се държат Съединените щати по въпросите на сигурността на своите граници. Американският президент пък каза на руския, че не трябва да се допуска ядрена война, която „не може да бъде спечелена“. Важен момент – преките преговори с американците в Женева се смятат за ключови в Русия. Съдейки по тоналността никой не очаква особена конструктивност от консултациите с НАТО и ОССЕ. Пет извода 1. Целта на този разговор е да се проведе дипломатическа подготовка за предстоящите преговори през януари. Те трябва да се съсредоточат върху теми, които имат перспективи. И трябва да се разпредели това, което ще се обсъжда между американците и руснаците директно, и това, което ще се обсъжда чрез НАТО и ОССЕ. 2. Сред най-реалистичните теми вече е възможно да се отдели отказът за разполагане на ударни оръжия в Украйна, както заяви Байдън според версията на руската страна. Очевидно този въпрос ще бъде един от ключовите на преговорите през януари. 3. Много важен момент е диалогът за санкциите при нападение срещу Украйна. Байдън каза, че в случай на инвазия те ще наложат икономически ограничения на Русия и ще започнат да увеличават групировката на НАТО близо до нейните граници. Но отговорът на Путин е характерен: Кремъл заплаши САЩ с прекъсване на отношенията. 4. В същото време диалогът все още не е отхвърлен. САЩ потвърдиха, че в руските предложения има приемливи точки, които ще бъдат обсъдени в преговорите. Може да се предположи, че ако наистина има напредък в тази посока, заплахата от ескалация рязко ще намалее. 5. Този път страните не казаха нищо за Минските споразумения - въпреки че на предишната среща тази тема беше една от основните. Но това едва ли означава, че въпросът за уреждането в Донбас е поставен на пауза. Спирането на усилията на САЩ тук би било очевиден сигнал за Москва, че американците наистина не са готови за разведряване. И това би обезсмислило останалите преговори. Превод и редакция: Юлиян Марков\n31 Декември 2021 | 14:52 | Агенция "Фокус"\n„Независимая газета“: За какво говориха президентите на Русия и САЩ\nМосква/Вашингтон. Президентите на Русия и САЩ Владимир Путин и Джо Байдън разговаряха в петък вечерта в продължение на 50 минути по телефона. В разговора, организиран по искане на Путин, лидерите обсъдиха дневния ред както на двустранните преговори между Руската федерация и САЩ, насрочени за 10-13 януари, така и на контактите на Москва с НАТО и ОССЕ, пише руският вестник “Независимая газета“. Агенция Reuters, позовавайки се на високопоставен служител на американската администрация, каза, че Путин и Байдън "са видели области за напредък в предстоящите дипломатически преговори, както и области, в които споразумението може да е невъзможно". По-специално Вашингтон не промени мнението си, че решенията за присъединяване към НАТО трябва да се вземат от "самите суверенни страни, след консултация с Алианса, а не някой друг". Според събеседника на агенцията тонът на разговора между двамата лидери е бил сериозен, а самият разговор смислен. „Съединените щати ще продължат да наблюдават много внимателно натрупването на руски военни по границата с Украйна и движението на тези войски“, добави източникът. В изявлението на Кремъл, разпространено след разговора на президентите, се отбелязва, че „руската страна е дала изчерпателен отговор на варианта, споменат отново от Джо Байдън, за приемане на „мащабни“ санкции срещу Русия в случай на ескалация на ситуацията около Украйна.” „По-специално се казва, че това би било сериозна грешка, всъщност заплашваща с пълно прекъсване на руско-американските отношения“, се подчертава в документа. В същото време в руското изявление се отбелязва, че по време на разговора Байдън е подчертал, че „Вашингтон няма намерения да разгръща нападателни ударни оръжия на територията на Украйна“. Въпреки че в изявлението на Белия дом след преговорите не се споменава подобно обещание. Прессекретарят на президента на САЩ Джен Псаки отбеляза, че Байдън е призовал Русия да деескалира напрежението с Украйна. „Той обясни, че Съединените щати, техните съюзници и партньори ще дадат решителен отговор, ако Русия отново нахлуе в Украйна“, каза Псаки. От думите й следва, че Байдън е изразил пред Путин условие за постигане на напредък на януарските преговори: „Президентът Байдън потвърди, че значителен напредък в тези диалози може да се случи само в условия на деескалация, а не на ескалация“. Представител на Белия дом, говорейки пред репортери при условие на анонимност, добави към изявлението на Псаки, че Байдън също е говорил за укрепване на източния фланг на НАТО и за подпомагане на Украйна. Байдън е очертал два пътя, включително дипломация, каза той. „Другият път е този, който е по-скоро за сдържане, включително сериозни разходи и последици, ако Русия реши да продължи инвазията си в Украйна. Тези възможности включват мерки, които ефективно ще откъснат Русия от световната икономическа и финансова система. На свой ред помощникът на руския президент Юрий Ушаков каза по време на подобен брифинг, че разговорът на президентите се е оказал сериозен. Според него Путин е казал на Байдън, че преговорите за руските гаранции за сигурност „не трябва да се израждат в бърборене“ и че Москва очаква конкретни резултати от тях и то бързо. „Да видим как ще вървят преговорите – ден-два, три рунда. Тогава ще направим изводи“, цитира Ушаков РИА Новости. Той не разкри конкретните планове на Москва за Украйна, но говори за кубинската ракетна криза, когато САЩ заплашиха с военни действия в отговор на разполагането на съветски ракети в Куба. "Нашият президент подчерта, че в тази ситуация - доста сложна - ще се държим по начина, по който биха се държали Съединените щати, ако нападателните оръжия бяха разположени близо до американските граници", каза той. Президентите говориха за втори път в рамките на един месец. На 7 декември те разговаряха два часа чрез видеоконферентна връзка. Тогава Байдън предупреди Путин, че Западът ще предприеме "строги икономически и други мерки", ако Русия нахлуе в Украйна. В отговор Путин поиска гаранции, че НАТО няма да се разширява на изток. На Запад исканията на Русия бяха възприети като неприемлив ултиматум. Превод и редакция: Юлиян Марков\n31 Декември 2021 | 13:37 | Агенция "Фокус"\nРИА Новости: Според западните медии Путин действа от позиция на силата\nМосква. В последния ден на изминалата година западните медии обърнаха значително внимание на втория разговор за този месец между президентите на Русия и САЩ Владимир Путин и Джо Байдън. Повечето от тях се съгласиха, че лидерите на двете страни се опитват да "създадат пейзаж" за предстоящите преговори за сигурност и оставиха възможност за дипломатическо разрешаване на ситуацията около Украйна, обобщава РИА Новости. Въпреки че повечето чуждестранни медии се ограничиха до преразказване на изявленията след телефонния разговор, все пак има осезаема разлика в отразяването на темата. Американските издания се интересуват повече от това кой от лидерите действа от позиция на силата и дали Путин „използва“ Байдън за свои цели. В същото време европейските медии са по-загрижени за цените на газа в Европа, а британският вестник The Times дори се опитва да свърже разговора между президентите на Руската федерация и САЩ с плановете за руско-белоруски военни учения. В четвъртък вечерта московско време президентите на Руската федерация и САЩ проведоха телефонен разговор, който продължи 50 минути. Те обсъдиха по-специално започването на преговори за гаранции за сигурност. Според Кремъл и Белия дом разговорът се оказал "сериозен и съдържателен". Байдън ясно заяви, че САЩ не възнамеряват да разполагат нападателни ударни оръжия в Украйна, но предупреди за санкции, Путин каза, че в този случай може да последва прекъсване на отношенията. Лидерите се договориха диалогът да продължи след Нова година. Възможности за дипломация Както отбелязва американският The Wall Street Journal, по време на разговора Путин и Байдън се предупредиха взаимно за „възможността за опасно влошаване на отношенията“, но запазиха отворена възможността за дипломатическо решение на ситуацията около Украйна. Друго американско издание The New York Times от своя страна отбелязва, че и двете страни са се опитали да "създадат дипломатически пейзаж" за предстоящите преговори в Женева, а след това в Брюксел и Виена. В същото време представители на правителството на САЩ отказаха да обсъждат същността на преговорите, като декларират, че „за разлика от руснаците няма да водят публичен диалог“, отбелязва вестникът. В същото време, въпреки че преговорите продължиха 50 минути, според вестника „намеренията на Путин остават неясни“. Според изданието Путин действа от позиция на силата, което демонстрира ситуацията с Крим през 2014 г. Руският лидер, според вестника, е "уверен", че САЩ и техните съюзници от НАТО няма да използват силите си, за да "изпълнят задачата за отблъскване" в случай на ескалация. Експертното издание Politico от своя страна изрази опасения, че Путин може да използва Байдън в своя полза. Евелин Фаркас, бивш високопоставен служител в Министерството на отбраната на САЩ за Русия, Украйна и Евразия, се опасява, че Путин чрез разговора „се опитва да събере разузнавателна информация за Байдън“ или да подготви основата за по-нататъшни действия. Според френския вестник Le Monde президентите на Русия и САЩ по време на разговора са обсъдили "архитектурата" на европейската сигурност, но "без особен напредък".В същото време, отбелязва вестникът, разговорът на лидерите "постави началото на нов дипломатически цикъл", тъй като беше насочен към "разреждане на напрежението, невиждано от края на Студената война". Според вестника в президентския диалог, който „бе иницииран от страна, която се стреми да възстанови статута на суперсила наравно със Съединените щати“, стремежът към симетрия „се придружава от усилия за маргинализиране на европейците“. Британският вестник Financial Times от своя страна отбелязва, че разговорът между двамата лидери се е състоял на фона на "спорове за ролята на Русия в покачването на цените на газа в Европа", които се движат около 1000 долара за хиляди кубични метра. Редица европейски политици обвиняват „Газпром“, че отказва да доставя допълнителни количества гориво, за да пусне възможно най-скоро "Северен поток 2", по който може да се доставя газ, заобикаляйки Украйна. В същото време, както каза Путин, „Газпром“ доставя целия обем газ, поискан от неговите контрагенти по съществуващи договори, освен това дори е увеличил доставките за страни извън ОНД, включително европейски страни. Друг британски вестник The Times, който по-рано писа, че Руската федерация с помощта на мигранти от територията на Беларус може да отреже Балтийско море от съюзниците си в НАТО за няколко часа, обърна внимание на факта, че разговорът между Путин и Байдън се състоя малко след като Москва и Минск обявиха плановете си за съвместни учения. Вестникът посвети поне една четвърт от статия за президентските преговори на това, като отбеляза, че от Киев до границата с Беларус "има само 50 мили (около 80,5 километра"). Превод и редакция: Юлиян Марков\n31 Декември 2021 | 12:13 | Агенция "Фокус"\nКонстантин Косачов: Разговорът между президентите на Русия и САЩ добави малко оптимизъм\nМосква. След среднощния разговор между президентите на Русия и САЩ не станаха известни много подробности, но това, което стана ясно е достатъчно, за да добави малко оптимизъм към настоящата ситуация, заяви заместник-председателят на Съвета на Федерацията на Русия Константин Косачов, цитиран от “Российская газета“. "И за да стане разбираем оптимизмът, предлагам да погледнем на случилото се през очите на песимиста, който винаги е готов за най-лошото," заявява Косачов. "В крайна сметка можеше разговорът просто да не се проведе. Например, позовавайки се на факта, че „първо трябва да се срещнат експертите“... Но имаше разговор и той се оказа добре подготвен и от двете страни, а следователно и по същество. Възможно беше също така графикът за предстоящото обсъждане на известните руски предложения да бъде сведен от американците само до удобния за тях формат на НАТО на 12 януари, без руско-американски преговори на 10 януари и консултации в рамките на ОССЕ на 13 януари. Не, президентите се споразумяха за сложната последователност от 10-12-13 (януари), а това също е много важно. И накрая, в хода на среднощния разговор, Байдън теоретично вече можеше да идентифицира онези части от руските предложения, които Вашингтон по принцип отказва дори да обсъжда. Това не е така, дневният ред остава общообхватен. Това, разбира се, не предрешава изхода от преговорите, но не ги обезсмисля априори. Освен това бяха направени много важни изявления за Украйна (на първо място, отказът от разполагане на нападателни ударни оръжия). Като цяло, ако използваме новогодишната терминология, чашата за шампанско е по-вероятно наполовина пълна, отколкото наполовина празна. И остава надеждата, че 2021 г. ще остане в историята като кулминацията на всички лоши неща, които биха могли да се случат - поне в сферата на сигурността. Това, което следва, ще бъде по-добро. А там виждаме, ще победим коронавируса с общи усилия. Така че пожелавам на всички хубави празници и всичко най-добро с настъпващата Нова 2022 година! Специално за преговарящите на 10 януари, защото до 12 и 13 много (макар и не всичко, разбира се!) вече ще бъде предрешено," завършва Косачов. Превод и редакция: Юлиян Марков\n31 Декември 2021 | 11:11 | Агенция "Фокус"\nКремъл: Путин и Байдън са се договорили да продължат диалога след Нова година\nМосква. Президентите на Русия и САЩ Владимир Путин и Джо Байдън ще продължат диалога след Нова година, като точната дата на следващата среща на лидерите ще зависи от ситуацията в преговорите за сигурността. Това каза пред репортери помощникът на президента на Руската федерация Юрий Ушаков след телефонния разговор между президентите, предава ТАСС. „Президентите, което е много важно, се съгласиха диалогът да продължи след Нова година“, каза Ушаков. По думите му, настоящият разговор „беше добър, градивен, откровен“, както и делови и смислен. „Струва ми се, че това създава не лош, дори повече, добър фон за началото на преговорите [между Руската федерация и Съединените щати] в Женева на 9-10 януари“, каза помощникът на руския лидер. Като цяло преговорите ще се проведат по три направления - след консултациите в Женева това ще са контактите в Брюксел по линията Русия-НАТО на 12 януари и във Виена по линията Русия-ОССЕ на 13 януари. „Страните ще се отнасят сериозно към двустранните разговори. И процесът на преговорите в Женева ще върви под личния надзор и контрол на двамата президенти“, каза Ушаков, като подчерта, че лидерите са се „разбрали да поддържат телефонен контакт“ по този въпрос. . Ушаков отбеляза, че освен консултациите в Женева, президентите ще „следят и преговорите по другите линии“. „И ако е необходимо, те ще общуват помежду си и ще дават своите ценни инструкции на преговарящите екипи. Съвсем естествено е, че беше постигнато такова споразумение. Но кога точно, в кой ден [следващият] разговор [на Путин и Байдън] ще се проведе, не знам и никой не знае, това ще зависи от ситуацията“, обясни Ушаков. Според него, ако се наложи разговор на президентско ниво веднага след 10 януари, „напълно е възможно президентите да се съгласят да организират този разговор“. „Ако не, то след някое друго време. Но основното е, че беше договорено да се поддържа близък контакт по този въпрос между президентите“, каза представителят на Кремъл. „Диалогът ще продължи през администрацията, което ще тласне преговорния процес, който ще се проведе по три направления (в Женева, Брюксел и Виена – ТАСС)“, каза помощникът на руския президент. „Президентът Путин каза, че ние отдаваме голямо значение на тези преговори, но преговорите не трябва да се превръщат в бърборене. Затова, на първо място, ние не чакаме самия преговорен процес, а чакаме конкретни резултати в съответствие с нашите опасения, изразени включително на хартия“, каза Ушаков. Говорейки за времето колко дълго могат да продължат консултациите, говорителят на Кремъл отбеляза, че руската страна „ще разгледа как ще продължат преговорите, ще разгледа един, два, три рунда и ще направи заключения по-нататък“. Ушаков отбеляза, че Кремъл смята за важно да продължи диалога между Москва и Вашингтон, а президентът Байдън от своя страна обеща, че ще бъде така. „Той (Байдън), разбира се, каза, че Съединените щати ще се консултират, ще се консултират отблизо със своите съюзници по време на преговорния процес [с Руската федерация]. Ние казахме, че, разбира се, третираме това с разбиране, но е важно Москва и Вашингтон да продължат откровения двустранен диалог“, каза Ушаков. Той заяви, че с думи за важността на диалога „Байдън потвърди, че ще изгради своя собствена линия в бъдеще“ с Москва. Кремъл е доволен от телефонния контакт между президентите на Руската федерация и САЩ Владимир Путин и Джо Байдън, като цяло фокусът на разговора беше конструктивен, подчерта Ушаков. „По принцип сме доволни от контакта, от проведените разговори, защото бяха откровени, смислени и конкретни. Мога да кажа, че като цяло фокусът на този разговор беше доста конструктивен“, каза Ушаков. Той потвърди съобщението от американска страна, че разговорът е продължил 50 минути. Говорителят на Кремъл добави, че президентите са били добре подготвени за разговора и той се е оказал „наистина сериозен, въпреки че е съвсем естествено лидерите се поздравиха взаимно за новогодишните празници и си пожелаха успех на руския и американския народ“. „Но специално бих искал да подчертая, че това не беше някакъв чисто новогодишен разговор, някакво коледно събиране. Бих казал, че точно един ден преди Нова година се състоя една наистина важна акция, в която изиграха своята роля нашият и американският президенти“, заключи той. „Важно е, че американската страна демонстрира желание да разбере логиката и същността на руските опасения, които бяха изложени в <...> два документа, които, както знаете, бяха предадени във Вашингтон и централата на НАТО“, посочи още Ушаков. Отговаряйки на въпроса дали е възможно да се каже, че президентите са постигнали напредък в постигането на компромис, помощникът на руския лидер отбеляза, че „все още не е ясно какво е компромис“. „За нас, естествено, преговорният процес означава, че ще вземем предвид някои съображения на американската страна или като цяло на нашите партньори сред западните страни. Това е същината на нашата позиция, ние ще се стремим към това“, обобщи Ушаков. Превод и редакция: Иван Христов\n31 Декември 2021 | 09:52 | Агенция "Фокус"\nReuters: „Сериозен“ разговор между Байдън и Путин подготви сцената за дипломация\nВашингтон. Президентът на САЩ Джо Байдън и руският президент Владимир Путин в четвъртък размениха предупреждения относно Украйна, но предадоха известен оптимизъм, че дипломатическите преговори през януари могат да облекчат натрупалото се напрежение, информира Reuters. В 50-минутен разговор, вторият за този месец, Байдън каза, че иска Русия да намали натрупването на военни сили близо до Украйна, докато Путин каза, че санкциите, с които заплашват Вашингтон и съюзниците, могат да доведат до скъсване на връзките. Разговорът беше поискан от Путин. „Президентът Байдън повтори, че съществен напредък в тези диалози може да се случи само в деескалирана среда, а не на ескалация“, каза прессекретарят на Белия дом Джен Псаки. Помощникът на Кремъл Юрий Ушаков каза, че разговорът създава „добър фон“ за бъдещи преговори. Обменът на лидерите постави основата за ангажиране на по-ниско ниво между страните, включително среща за сигурност на САЩ и Русия на 9-10 януари, последвана от сесия Русия-НАТО на 12 януари и по-широка конференция, включваща Москва, Вашингтон и други европейски държави, насрочени за 13 януари. Въпреки разговорите за дипломация, тонът на разговора беше описан от официални лица и от двете страни като „сериозен“. И нито една от двете страни не посочи подробно значителен напредък към резолюция или очертанията на каквато и да е сделка. От своя страна Байдън повтори заплахата си за безпрецедентни санкции, ако Русия избере да нахлуе в Украйна. „Байдън изложи два пътя“, включително дипломация и възпиране, както и„сериозни разходи и последици“, каза висш служител на администрацията. „И двамата лидери признаха, че има вероятност да има области, в които можем да постигнем значителен напредък, както и области, в които споразуменията може да са невъзможни, и че предстоящите преговори ще определят по-точно контурите на всяка от тези категории“. Помощниците казаха, че възможностите включват мерки, които ефективно биха откъснали Русия от глобалната финансова система, като същевременно допълнително въоръжат НАТО. Ушаков каза, че Путин „незабавно е отговорил“, че всякакви санкции сега или по-късно „могат да доведат до пълно скъсване на връзките между нашите страни“. Той добави: „Нашият президент също така спомена, че ще бъде грешка, която нашите потомци ще видят като огромна грешка“. Кремъл каза, че Байдън изглежда е съгласен с твърдението на Путин, че Москва се нуждае от някои гаранции за сигурност от Запада, както и че той е казал, че Съединените щати не възнамеряват да разполагат нападателни оръжия в Украйна. Говорител на Белия дом не отговори веднага на искане за коментар относно съобщението на Кремъл за забележките на Байдън. Путин сравнява сегашното напрежение с кубинската ракетна криза от ерата на Студената война през 1962 г. Вашингтон разглежда много от исканията му, включително ограниченията за разширяване на НАТО, като неприемливи. Превод и редакция: Иван Христов\n31 Декември 2021 | 09:40 | Агенция "Фокус"\nДжо Байдън: Западът ще даде решителен отговор ако Русия нахлуе в Украйна\nВашингтон. Президентът на САЩ Джо Байдън в телефонен разговор с руския лидер Владимир Путин обяви готовността на Вашингтон и неговите съюзници за решителен отговор, ако Русия „нахлуе в Украйна“. Това се казва в писмено изявление, разпространено в четвъртък от прессекретаря на Белия дом Джен Псаки, предава ТАСС. „Президентът Байдън призова Русия да деескалира напрежението с Украйна. Той даде да се разбере, че Съединените щати и техните съюзници и партньори ще дадат решителен отговор, ако Русия нахлуе в Украйна в бъдеще“, пише тя. Настоящият телефонен разговор беше вторият разговор между двамата президенти през последния месец. На 7 декември Путин и Байдън проведоха разговори под формата на видеоконференция, които продължиха два часа. Преобладаваща тема беше ситуацията около Украйна, а лидерите обсъдиха и двустранните отношения, киберсигурността и иранската ядрена сделка. Инициативата за новия разговор дойде от Путин. Както по-рано каза пред репортери прессекретарят на руския президент Дмитрий Песков, целта на разговора е да продължи обсъждането на въпроси, които бяха в дневния ред на предишните преговори между лидерите, както и на предстоящите разговори през януари 2022 г. Представителят на Съвета за национална сигурност на Белия дом Емили Хорн от своя страна каза, че Байдън очаква да обсъди редица теми с Путин, включително предстоящите дипломатически контакти с Руската федерация. Както отбеляза Псаки, Байдън изрази подкрепа за дипломатическите контакти с Руската федерация в рамките на диалога за стратегическа стабилност, както и чрез Съвета Русия-НАТО и ОССЕ. В същото време той подчерта, че счита, че осезаем напредък е възможен само в условия на деескалация на напрежението. „Президентът Байдън също изрази подкрепа за дипломатическите усилия, които ще започнат в началото на следващата година с двустранен диалог за стратегическа стабилност, в рамките на НАТО чрез Съвета Русия-НАТО, както и в рамките на ОССЕ“, каза Псаки. На 10 януари в Женева са планирани преговори между Руската федерация и САЩ за гаранции за сигурност. Освен това на 12 януари ще се проведе заседание на Съвета Русия-НАТО, а на 13 януари ще се проведат разговори между представители на Руската федерация и ОССЕ. На 17 декември руското министерство на външните работи публикува проект на споразумение със САЩ за гаранции за сигурност и споразумение за мерки за сигурност на Руската федерация и страните членки на НАТО. Те бяха предадени на помощник-държавния секретар на САЩ Карън Донфрид на 15 декември. Превод и редакция: Иван Христов\n31 Декември 2021 | 09:15 | Агенция "Фокус"\nТАСС: Путин посочи възможността за пълен разрив на отношенията между Русия и САЩ в случай на нови санкции\nМосква. Руският президент Владимир Путин в телефонен разговор с американския си колега Джо Байдън посочи възможността за пълен разрив на отношенията между двете страни в случай на въвеждане на обещаните „безпрецедентни санкции“. Това съобщи пред репортери в петък помощникът на руския лидер Юрий Ушаков, цитиран от TACC. Според него Байдън спомена в разговора, че „ако ескалацията продължи по украинската граница, западните страни ще предприемат мащабни санкции“, включително в икономическата и военната сфера. "Но нашият президент веднага реагира на това, като каза, че ако Западът все пак реши да въведе тези безпрецедентни санкции при определени условия, тогава всичко това може да доведе до пълен скъсване на отношенията между нашите страни. И ще бъдат нанесени сериозни щети на отношенията на Русия със Запада като цяло“, отбеляза дипломатът. Както каза говорител на Кремъл, Путин също изрази мнението, че по-късно подобни стъпки ще се разглеждат от потомците като грешка. „И вече бяха направени много такива грешки през последните 30 години и затова е препоръчително да не допускаме такива грешки в тази ситуация“, обобщи Ушаков. Превод и редакция: Юлиян Марков\n31 Декември 2021 | 08:57 | Агенция "Фокус"\nЕксперт: Путин може да предупреди Байдън за недопустимостта на провокации преди преговорите в Женева\nМосква. Руският президент Владимир Путин в предстоящия телефонен разговор с американския си колега Джо Байдън може да го предупреди за недопустимостта на провокативни действия, включително от страна на Украйна, преди насрочените за 10 януари консултации в Женева относно руските предложения за правно закрепени гаранции за сигурност. Това мнение изрази пред ТАСС в четвъртък Андрей Бистрицки, председател на управителния съвет на Фондациятa за Mеждународния дискусионен клуб „Валдай“. Анализаторът обърна внимание на "сериозния информационен ентусиазъм", предшестващ разговора на президентите. „Може би преди началото на тези общи разговори през януари руският лидер иска да очертае ясно детайлите на своята позиция. Може би, за да предупреди по чист, интелектуален и безпристрастен начин за недопустимостта на всякакви противоречиви, провокативни действия от страна на Украйна, особено от страна на Украйна в навечерието на преговорите, които биха могли сериозно да усложнят хода им“, каза Бистрицки. Според него инициативата на Путин за телефонен разговор с Байдън може да е свързана и с необходимостта от "ясно дефиниране на границите" на предстоящите преговори през януари. „Това е необходимо, за да могат нашите партньори в тези преговори до 10 януари да разберат какво си струва да се направи и за какво си струва да се говори“, обясни специалистът. В същото време събеседникът на агенцията не вижда проблем в доста напрегнатите срокове на подготовката за преговори за гаранции за сигурност. "Понякога просто трябва ясно да разберете какво искате. Много често важните неща не отнемат много време, просто трябва да приемете някои неща и да продължите да действате", обобщи той. Превод и редакция: Юлиян Марков\n30 Декември 2021 | 18:54 | Агенция "Фокус"\nThe Wall Street Journal: Време е Байдън да се изправи пред теста на Путин за Украйна\nВашингтон. През март 2014 г. президентът Барак Обама предупреди Владимир Путин да не използва руски войски срещу Украйна и му каза, че ако пренебрегне предупреждението, срещу Русия ще бъдат наложени болезнени икономически контрамерки. Две седмици по-късно Путин нареди на специалните си части да превземат Кримския полуостров, а след това обяви, че това е руска територия, припомня американският вестник The Wall Street Journal в материал, представен без редакторска намеса. Сега е ред на президента Байдън да премине теста, който руският лидер му дава. Днес залогът е още по-висок. Руските войски са съсредоточени на украинската граница и изглежда са готови да я атакуват веднага щом получат заповед. Путин свали всички карти на масата. Той настоява, че за да премахне заплахата от въоръжен конфликт, Организацията на Северноатлантическия договор трябва да се ангажира да не приема Украйна за пълноправен член, както и да изтегли войските и военното оборудване, разположени в Полша, балтийските държави и други съседни страни които не граничат с Русия. Путин не е глупак. Той знае, че САЩ и НАТО не могат да се съгласят с неговите искания. Следователно остават две възможности. Или ще използва отхвърлянето на Запада като претекст за нахлуване, или ще използва заплахата от нахлуване като лост за постигане на дипломатически отстъпки, които по друг начин не може да постигне. Най-вероятно руският лидер не иска да нахлуе. Неговите войски със сигурност ще победят украинските въоръжени сили за няколко седмици или дори дни. Но това няма да свърши дотук. За да контролират Украйна след инвазията, руските войски ще бъдат принудени да останат там, а възмутените украинци ще започнат партизанска война. Войниците ще се връщат в Русия в ковчези и това ще се отрази негативно на популярността на Путин. Общественото мнение в цяла Европа ще бъде против Русия, призивите за строги икономически санкции срещу нея ще се засилят, а военните разходи на НАТО ще се увеличат. Въпреки това, ако Путин бъде преитиснат в ъгъла, той може да реши да нахлуе, нежелаейки да отстъпи без резултат. За да сведе шансовете за това до минимум, Байдън трябва да направи всичко възможно, за да запази цената на инвазията непосилно висока. Той трябва ясно да демонстрира на Русия и американските съюзници, че всички преговори сега ще се водят със сериозни ограничения. За да бъде тежко възмездието за инвазията, администрацията на Байдън трябва да обяви сурови контрамерки възможно най-скоро. В икономиката това ще бъде отказа от газопровода „Северен поток-2“, положен от Русия до Германия, изключване на Русия от международната банкова система, налагане на санкции срещу олигарси, близки до Путин, чрез които той вероятно крие богатството си. Във военната сфера Съединените щати трябва да увеличат и ускорят доставките на отбранителни оръжия за Украйна, включително хеликоптери, преносими противотанкови и зенитно-ракетни системи и противокорабни ракети, които могат да унищожават руски кораби, които прехвърлят войски и военно оборудване до украинския бряг. Такива стъпки трябва да се предприемат незабавно. Ако инвазията започне, от тях няма да има голяма полза. Освен това администрацията на Байдън трябва да даде да се разбере, че е готова да въоръжи и оборудва украински партизани, които ще се противопоставят на руската окупация. Президентът изключи използването на американски войски, а НАТО също се отказа от пряката военна намеса. Както изтъкна изследователката от института „Брукингс“ Констанце Стелценмюлер, Германия трябва да играе важна роля в международните усилия за ограничаване на руската инвазия с наказателни икономически мерки. Всяка значителна стъпка, било то санкции срещу руски олигарси и финансови институции, изключване на Русия от световната финансова система или временно или окончателно спиране на „Северен поток-2“, ще струва скъпо на новото германско правителство финансово и политически, казва тя. Но ако администрацията на Байдън не успее да убеди канцлера Олаф Шолц в необходимостта от деклариране на германска подкрепа за тези мерки преди инвазията, всички западни усилия за ограничаване на агресията ще загубят тежестта си. Ако сдържането не даде резултат, работата ще се измести в равнината на дипломацията. Съответните параметри за дискусии с Русия са ясни и администрацията на Байдън трябва да се увери, че Путин ги разбира. НАТО не може да даде официална гаранция, че Украйна никога няма да бъде приета в нейно членство. Освен това Алиансът няма да премахва бази и военна техника от своите държави-членки. Съединените щати не признават границите, променени със сила, а Европейският съюз се съгласи да не прави това, като подписа Акта от Хелзинки. Русия и САЩ могат да водят двустранни дискусии, но Украйна трябва да седне на масата за преговори, когато се обсъждат въпроси за нейната сигурност и държавна структура. Никоя държава или група държави нямат право да налагат своите решения на законно избраното украинско правителство. Споразумението от Ялта, сключено през февруари 1945 г. между членовете на Голямата тройка, доведе до поробването на Полша от Съветския съюз. Путин търси "нова Ялта", за да създаде сфера на влияние за страната си през 21-ви век. Администрацията на Байдън трябва да се увери, че Русия няма да го получи този път. Превод и редакция: Юлиян Марков\n30 Декември 2021 | 15:23 | Агенция "Фокус"\n„Российская газета“: Руският министър на финансите обясни защо ЕС няма да се съгласи с изключването на Русия от SWIFT\nМосква. Изключването на Русия от SWIFT би довело до спиране на плащанията на ЕС за доставките на петрол, гориво и газ, така че ако бъде взето такова решение, то ще се превърне в "общо главоболие", каза финансовият министър на Русия Антон Силуанов, цитиран от “Российская газета“. "Кой би имал полза от прекъсването на връзката със SWIFT? Никой. Така да се каже ще навредят на себе си", каза той в интервю за телевизионния канал "Россия 24". Министърът припомни, че руските компании изнасят въглеводородни суровини за Европа, както и неенергийни стоки, така че финансовото министерство не разбира „как ще търгуваме с европейците, които влияят на решенията – да ни включат или изключат от SWIFT“. В същото време Силуанов смята, че европейците, в случай на такъв радикален избор, „разбира се, няма да се откажат“ от руски стоки. „Ще трябва ли да се пресмята? Трябва ли. Ще си създават ли проблеми? Разбира се. Не разбирам тези, които говорят за това. Това, разбира се, може да се направи, но тогава всички заедно ще намерим инструменти как да предоставяме информация за тези транзакции един на друг“, заключи Силуанов. Международната банкова система SWIFT осигурява трансфера на информация и плащания между 11 хиляди от най-големите организации в света, включително руски компании. Изключването на Руската федерация от тази система беше многократно споменавано през последните няколко години, последният път, когато дискусията беше подновена в края на тази година. Администрацията на президента на САЩ Джо Байдън възнамерява да накара Европейския съюз да договори широк пакет от санкции срещу Русия, който включва клауза за прекъсване на връзката със SWIFT, пише Bloomberg, но засега самите инициатори на евентуални санкции наричат тази мярка "изключително проблематична." Превод и редакция: Юлиян Марков\n30 Декември 2021 | 14:57 | Агенция "Фокус"\nЕксперт: Разговорът между Путин и Байдън ще даде тласък на преговорите между Русия и САЩ в Женева на 10 януари\nМосква. Предстоящият в четвъртък телефонен разговор между президентите на Русия и САЩ Владимир Путин и Джо Байдън има за цел преди всичко да даде тласък на преговорите между Москва и Вашингтон за гаранции за сигурност на 10 януари в Женева. Това мнение изрази в интервю за ТАСС Фьодор Лукянов, директор по научната дейност на Международния дискусионен клуб „Валдай“. „Преди дипломатическите преговори е необходим импулс на най-високо ниво. Сега като цяло цялата дипломация зависи от най-високото ниво. Преди това дипломатите подготвяха дневния ред, а след това се срещаха държавните глави, но сега, напротив, Държавните глави се споразумяват за нещо, а дипломатите вече се подготвят“, каза той... Съединените щати, както посочи специалистът, са готови на редица отстъпки по руските предложения за гаранции за сигурност, тъй като не ги отхвърлиха веднага. „Ясно е, че има редица позиции, които са неприемливи и няма да бъдат приети, но за това са преговорите, за да се обсъди целия набор и да се разбере къде е възможно да се сближим“, продължи експертът. „Дипломацията е изкуството на маневриране и размяна. Мисля, че някакъв резултат е възможен, но не е гарантиран." Според събеседника на агенцията САЩ не могат напълно да приемат предложенията на Руската федерация, тъй като не е солидно Байдън да влиза в разговор само по руския набор от предложения. „Той трябва да предложи нещо в замяна, а след това идват и уменията за преговори“, каза Лукянов. В четвъртък в 23:30 часа московско време (22:30 часа българско време) е насрочен разговор между президентите на Русия и САЩ Владимир Путин и Джо Байдън. На 10 януари в Женева са планирани преговори между Руската федерация и САЩ за гаранции за сигурност. Превод и редакция: Юлиян Марков\n30 Декември 2021 | 14:39 | Агенция "Фокус"\n„Факти“ (Украйна): Зеленски е обезпокоен от непоследователността на Запада по отношение на „Северен поток-2“\nКиев. Екипът на украинския президент Владимир Зеленски смята, че партньорите на Киев са непоследователни по газопровода "Северен поток 2". Това каза съветникът на ръководителя на кабинета на президента на Украйна Михаил Подоляк в интервю за киевското издание „Факти“. Подоляк каза, че екипът на Зеленски, наред с други неща, се притеснява от „непоследователността на външните партньори“. „Един от примерите, а има много от тях, е „Северен поток-2“, който значително укрепи глобалната позиция на Руската федерация“, като даде пример за такава „непоследователност“. Сред другите въпроси, които засегна кабинета на украинския лидер, са конфликтът в Донбас и проблема със сигурността като цяло, свързвайки го с Русия. "Безспорно, тревожат ни ключови предизвикателства. Първото е все още незавършената война, неопределеността с позицията на Русия по отношение на глобалните пазари, тоест европейската сигурност като цяло." Като други проблеми той посочи „енергийните монополи в страната“ и „изкривяването на медийното пространство“. По-специално Подоляк се оплаква, че украинските медии „не поставят положителен дневен ред“, който според него би отразявал „това, с което Украйна може да се гордее стратегически“. Отговаряйки на въпроса дали украинците са започнали да живеят по-добре през изминалата година, Подоляк каза, че „хората са подложени на силен негативен медиен натиск, поради което не са обективни при оценката на нивото си на качество на живот“. „За съжаление, общата нервозна ситуация, създадена от този натиск, не дава на хората усещането, че всичко в страната е стабилно и трябва да продължим напред“, каза той. В същото време той се опита да увери, че екипът на Зеленски контролира всички процеси. „Разбираме накъде върви държавата стратегически“, казва той. Превод и редакция: Юлиян Марков\n30 Декември 2021 | 14:18 | Агенция "Фокус"\n„Коммерсанть“: Кремъл обяви, че разговорът между Путин и Байдън няма да има публична част\nМосква. Говорителят на руския президент Дмитрий Песков каза, че разговорът между Владимир Путин и държавния глава на САЩ Джо Байдън няма да съдържа публична част. По думите му, е бил необходим нов разговор, за да се изяснят позициите на страните в навечерието на междудържавните преговори за сигурност, насрочени за началото на януари. Обаждането ще се проведе по инициатива на Владимир Путин, пише руското издание „Коммерсанть“. Телефонният разговор между президентите ще започне днес, 30 декември, в 22:30 ч. българско време. „Инициативата беше на Путин, времето е съвсем нормално предвид разликата във времето. Ето защо тук няма проблеми, знаете, че късното време никога не е било проблем за руския президент, особено след като той понякога все още е много активен по това време“, каза Дмитрий Песков по време на пресконференция. Той подчерта, че този път говорим за обикновен телефонен разговор без публична част. „Това е продължение на дискусията, която започна на видеоконферентната връзка, плюс обсъждане на редица актуални въпроси, свързани с преговорите, които ще се проведат“, добави Песков. Прессекретарят обясни необходимостта от нов разговор между президентите с важността на предстоящите преговори между Русия, САЩ и НАТО. „Това е много сложна субстанция. Въпросите, които са на дневен ред, след последния разговор руската страна, както обеща президентът Путин, е формулирала своята позиция, която е изложена в двата проектодокумента, които бяха представени на вниманието както на Вашингтон, така и на редица европейски столици“, каза Песков. Превод и редакция: Иван Христов\n30 Декември 2021 | 13:46 | Агенция "Фокус"\nМВнР на Русия: Ако Турция иска да има положителен принос, нека подкрепи руските искания за гаранции за сигурност\nМосква. Анкара би могла да има позитивен принос за отношенията между Москва и НАТО, ако подкрепи предложенията на Русия за предоставяне на гаранции за сигурност. Това заяви на брифинг в четвъртък официалният представител на руското външно министерство Мария Захарова, цитирана от ТАСС. „Подкрепата на последните руски предложения за гаранции за сигурност може да бъде реален принос за подобряване на отношенията между Русия и НАТО“, каза тя, коментирайки изявлението на турския външен министър Мевлют Чавушоглу, че Анкара е готова да даде положителен принос за отношенията между Русия и НАТО . „Решени сме да поддържаме контакт с нашите турски партньори в интерес на създаване на необходимата политическа и дипломатическа атмосфера и насърчаване на диалога по въпросите на сигурността в евроатлантическото пространство“, добави дипломатът. Чавушоглу каза в понеделник, че Турция ще продължи да се опитва да даде положителен принос за разрешаването на ситуацията в отношенията между Русия и НАТО. Според него Анкара отдава голямо значение на предстоящата среща на върха Русия-НАТО. Превод и редакция: Иван Христов\n30 Декември 2021 | 13:36 | Агенция "Фокус"\nDPA: Германия заплаши Русия с „дълъг списък санкции“ ако нахлуе в Украйна\nБерлин. Германският външен министър Аналена Бербок се противопостави на доставката на оръжие за Киев и предупреди Русия срещу „военна ескалация по украинските граници“. „Нова военна ескалация няма да донесе повече сигурност на Украйна“, каза министърът в интервю, публикувано в четвъртък от агенция ДПА, отговаряйки на въпрос за възможността за доставка на оръжие. Бербок твърди, че Г-7 и ЕС „дадоха много ясно да се разбере“, че по-нататъшното изостряне на ситуацията и най-вече нарушаването на международното право и суверенитета на Украйна ще има широкомащабни политически и икономически последици за Русия. „Ако комбинираме нашите възможности, това ще бъде дълъг списък [от санкции]“, каза Бербок. Според нея обаче в момента „е важно е да не се допуска нова ескалация“. „Това е възможно само чрез дипломация – в рамките на Нормандския формат, но и в рамките на Съвета Русия-НАТО и ОССЕ“, каза Бербок. Превод и редакция: Иван Христов\n30 Декември 2021 | 13:25 | Агенция "Фокус"\nReuters: Сергей Рябков и Уенди Шърман ще представляват Русия и САЩ на преговорите в Женева\nМосква. Заместник-министърът на външните работи на Русия Сергей Рябков и заместник-държавният секретар на САЩ Уенди Шърман ще водят преговори за сигурността в Женева на 10 януари, съобщи руското външно министерство в четвъртък на фона на нарастващото напрежение около Украйна, предава Reuters. След това Русия трябва да проведе разговори с НАТО в Брюксел на 12 януари, преди по-широка среща, включваща Русия, САЩ и други европейски страни на 13 януари, която руското външно министерство каза, че ще се проведе във Виена. Русия разтревожи западните страни, като натрупа десетки хиляди войници близо до границата си с Украйна през последните два месеца, припомня британската агенция. Москва отрича да е планирала да атакува Украйна и казва, че има право да движи войските си на собствена земя, както намери за добре. Москва, притеснена от това, което според нея е превъоръжаването на Украйна от страна на Запада, заяви, че иска правно обвързващи гаранции от военния алианс на НАТО за неговото неразширяване на изток и неразполагане на опасни за Русия оръжия, отбелязва още Reuters. „По време на разговорите ще търсим твърди правни гаранции за сигурността на Русия от страна на САЩ, а именно, че НАТО няма да се движи на изток и че оръжейни системи, заплашващи Русия, няма да бъдат разположени близо до нашите граници“, каза Мария Захарова, говорител на руското външно министерство на брифинг в четвъртък. В преговорите на 13 януари ще участва базираната във Виена Организация за сигурност и сътрудничество в Европа (ОССЕ), която включва Съединените щати и техните съюзници от НАТО, както и Русия, Украйна и други бивши съветски държави. Руският президент Владимир Путин и неговият колега от САЩ Джо Байдън трябва да проведат телефонен разговор в 22:30 в четвъртък. Превод и редакция: Иван Христов\n30 Декември 2021 | 12:52 | Агенция "Фокус"\nDPA: Германия не изключва спиране на „Северен поток 2“ в случай на конфликт между Русия и Украйна\nБерлин. Заместник-канцлерът, министър на икономиката и опазването на климата на Федерална република Германия Роберт Хабек не изключи налагането на санкции срещу Северен поток 2 в случай на военен конфликт между Русия и Украйна, като същевременно подчерта, че правителството не възнамерява да се намесва в процеса на одобрение на проекта. Това заяви той в ефира на телевизионния канал ZDF, откъси от който агенция DPA цитира в четвъртък. „Ние сме правова държава и разрешенията се издават в съответствие със закона. Политиците трябва да се съсредоточат върху политическата сфера“, каза Хабек. Въпреки това той твърди, „в светлината на ситуацията в Източна Украйна и натрупването на руската армия там, [може да се наложи] да се вземе политическо решение какви санкции да се наложат при определени обстоятелства, ако се стигне до горещ конфликт отново“. Вицеканцлерът приветства планираните двустранни преговори между Москва и Вашингтон за Украйна на 10 януари. „Ако Съединените щати и Русия говорят помежду си, това е само добре“, каза той. В същото време Хабек призова Европа да „използва собствените си формати, собствените си шансове“ за диалог с Руската федерация. Сред тях той посочи Нормандския формат и Съвета Русия-НАТО. Превод и редакция: Иван Христов\n30 Декември 2021 | 11:54 | Агенция "Фокус"\nТАСС: Телефонният разговор между Путин и Байдън ще се проведе малко преди полунощ\nМосква. Телефонният разговор между лидерите на САЩ и Русия Джо Байдън и Владимир Путин е насрочен за 23:30 часа българско време, става ясно от графика на американския президент, разпространен от Белия дом, предава TACC. „Президентът [Байдън] ще проведе телефонен разговор с руския президент Владимир Путин, за да обсъди редица теми, включително предстоящото дипломатическо взаимодействие с Руската федерация“, се казва в документа. Подчертава се, че разговорът ще се проведе в затворен режим за пресата. В сряда говорителят на Съвета за национална сигурност на Белия дом (SNB) Емили Хорн каза, че Байдън очаква да проведе телефонен разговор с Путин в четвъртък и възнамерява да обсъди редица теми, включително предстоящи дипломатически контакти с Руската федерация. Лидерът на Белия дом иска да проведе разговор с Путин, „защото вярва, че по отношение на Русия нищо не може да замени директния диалог между лидерите“, обясни Хорн. Дмитрий Песков, говорител на руския лидер, потвърди пред ТАСС, че е договорено провеждането на разговор между двамата лидери – втори за последния месец. Превод и редакция: Тереза Герова\n30 Декември 2021 | 08:45 | Агенция "Фокус"\nТАСС: Кремъл потвърди планирания телефонен разговор между Путин и Байдън\nМосква. Държавният глава на Руската федерация Владимир Путин ще проведе телефонен разговор с американския си колега Джо Байдън в четвъртък вечерта. Това потвърди за ТАСС прессекретарят на Кремъл Дмитрий Песков. „Действително, телефонен разговор между Путин и президента на САЩ е насрочен за късно утре вечер“, поясни Песков. По-рано американският телевизионнен канал CNN, позовавайки се на официалния представител на Съвета за национална сигурност към Белия дом Емили Хорн, съобщи, че президентът на САЩ Джо Байдън планира да проведе телефонен разговор с държавния глава на Руската федерация Владимир Путин в четвъртък, 30 декември. Лидерът на Белия дом иска да проведе разговор с Путин, „защото вярва, че по отношение на Русия нищо не може да замени директния диалог между лидерите“, обясни Хорн. Превод и редакция: Тереза Герова\n29 Декември 2021 | 19:50 | Агенция "Фокус"\nCNN: Байдън планира телефонен разговор с Путин на 30 декември\nВашингтон. Президентът на САЩ Джо Байдън планира да проведе телефонен разговор с държавния глава на Руската федерация Владимир Путин в четвъртък, 30 декември, съобщава телевизионният канал CNN, позовавайки се на официалния представител на Съвета за национална сигурност към Белия дом Емили Хорн. Байдън иска да проведе разговор с Путин, „защото вярва, че по отношение на Русия нищо не може да замени директния диалог между лидерите“, обясни Хорн. Белият дом потвърди информацията, че се очаква Байдън да проведе телефонен разговор с Путин в четвъртък. Превод и редакция: Тереза Герова\n29 Декември 2021 | 19:21 | Агенция "Фокус"\n„Ведомости“: Милер обяви пълната готовност на „Северен поток 2“ за експлоатация\nМосква. Газопроводът „Северен поток 2“ е напълно готов за експлоатация. Това обяви изпълнителният директор на руския енергиен гигант „Газпром“ Алексей Милер по време на среща с държавния глава на Руската федерация Владимир Путин, пише вестник „Ведомости“. „Днес, в 12:58 часа московско време, „Газпром“ завърши пълненето на второто разклонение на газопровода „Северен поток 2“ с природен газ. И сега и първата, и втората нишка на тръбопровода са напълно готови за експлоатация“, увери Милер в ефира на телевизионния канал „Россия 24“. По думите на Путин стартирането на доставките на газ по този маршрут ще окаже влияние върху цените на синьото гориво в Европа. „Сега, разбира се, всичко зависи от нашите партньори, потребители в Европа, във Федералната република Германия. Веднага щом решат да започнат работа, големи допълнителни обеми руски газ веднага ще започнат да постъпват към Европа“, каза Путин. На 16 ноември Федералната мрежова агенция на Германия обяви временното спиране на сертифицирането на оператора на газопровода Nord Stream 2 AG. Обяснявайки решението си, регулаторът се позова на германското законодателство, според което операторът може да бъде сертифициран, само когато е „организиран в правна форма в съответствие с германското законодателство“. Официален Берлин поясни, че докато централата на Nord Stream 2 AG се намира в град Цуг, Швейцария, следователно, за да управлява частта от газопровода, разположена на германска територия, операторът трябва да създаде дъщерно дружество в страната. „Северен поток 2“ е с капацитет от 55 милиарда кубически метра газ годишно и преминава от Русия към Германия по дъното на Балтийско море, заобикаляйки балтийските държави, Полша и Украйна. Последните, заедно със САЩ, се противопоставят на газопровода, наричайки го „политически“ проект. Русия, от друга страна, многократно е подчертавала неговия търговски характер. Превод и редакция: Тереза Герова\n29 Декември 2021 | 18:53 | Агенция "Фокус"\nWashington Examiner: САЩ ще преговаря с Русия въпреки обещанието да не изключва европейските съюзници от преговорите за европейската сигурност\nВашингтон. Представители на САЩ и Русия ще се срещнат за двустранен „стратегически диалог за сигурността“ през януари, точно преди няколко по-широки срещи, които ще включват европейските съюзници, желаещи да възпрепятстват по-широка война между Русия и Украйна, докато Кремъл настоява за спиране на експанзията на НАТО, пише Washington Examiner. „Опитвахме се да обединим алианса зад две направления: сдържане и дипломация“, каза говорителят на Държавния департамент Нед Прайс във вторник. „Ние сме обединени, като алианс на НАТО, относно последствията, пред които Русия ще бъде изправена, ако нахлуе в Украйна. Но ние също така сме единни в нашата готовност да се ангажираме с принципна дипломация с Русия“. Тази среща на 10 януари може да предвещава облекчаване на геополитическия натиск, натрупан през последните месеци, докато руските сили се струпват около украинските граници. Но това също така поставя европейските служители в позицията да очакват актуална информация за резултатите от среща, която може да засегне тяхната сигурност – макар и такава, която ще бъде последвана от свикване на съвета НАТО-Русия на 12 януари и на 13 януари асамблея на Организацията за сигурност и сътрудничество в Европа. „Европейците ще бъдат [на срещата] на 12 януари ... но все пак срещата между САЩ и Русия редизвиква учудване“, каза европейски служител. Екипът на президента Джо Байдън обеща, че ще откаже да обсъжда „европейската сигурност без европейци в стаята“, както се изрази висш служител на администрацията на 17 декември, а форматът на преговорите има символично значение за всички страни. „Руснаците не се интересуват от същността на срещата (освен ако Западът не направи немислимо омиротворение)“, каза европейският служител. „Основната им цел е да проведат двустранна среща със САЩ относно европейската сигурност и да ескалират украинския въпрос до такова ниво, така че Западът да забави процеса на интеграция на Украйна“. Прайс се опита да успокои всяко възникващо безпокойство по този въпрос - въпреки предстоящата двустранна дискусия. „Принципът е неприкосновен — нищо за тях, без тях“, каза той пред репортери по време на телефонен брифинг в Държавния департамент. „Разбира се, това е канал, който съществува от известно време. Това е двустранен канал с Руската федерация за обсъждане на въпроси на стратегическата стабилност — въпроси, които са от голямо значение за Съединените щати, но също така и от голямо значение за нашите съюзници от НАТО. И така, в хода на воденето на преговорите за стратегическа стабилност, ние винаги сме информирали напълно и задълбочено нашите съюзници след факта, за да изясним какво точно се стремим да постигнем“. Двама висши руски служители побързаха да определят „двустранните руско-американски консултации“ като стъпка в преговорния процес между бившите съперници от Студената война. „Днес ние съсредоточаваме усилията си върху постигането на максимална ефективност при отстояването на тази политическа линия, отстояването на нашите интереси и отхвърлянето на едностранните отстъпки, които не се коренят в баланса на интересите“, каза руският външен министър Сергей Лавров във вторник. „Това е духът, който ни ръководи, когато се подготвяме за преговорите, предимно със Съединените щати“. Прайс подчерта, че последвалите срещи на НАТО и ОССЕ ще демонстрират, „че Съединените щати са обединени с нашите съюзници от НАТО, с нашите украински партньори, както и с нашите по-широки европейски съюзници и партньори“. И той определи диалога от 10 януари като обикновено упражнение в подготовката за тези разговори. „Нашата задача във всичко това е да определим къде може да има някакъв потенциал за диалог и дискусия и някои области, които заслужават тази дискусия – отново заедно с нашите съюзници и партньори“, каза той. Превод и редакция: Иван Христов\n29 Декември 2021 | 18:08 | Агенция "Фокус"\nNewsweek: Ще е лудост САЩ да защитават Украйна\nВашингтон. Отношенията между САЩ и Русия изглеждат зле. И не се подобряват. Около 94 хиляди руски войници са разположени сега по източните граници на Украйна. Президентът Джо Байдън заплаши Русия с нови санкции и каза, че няма да спазва „червените линии“, които тя маркира. Разширяването на НАТО към Украйна се превърна в основен въпрос в дневния ред, както заяви руският президент Владимир Путин в открит текст по време на последната си среща с президента Байдън, пише американското списание Newsweek в материал, представен без редакторска намеса. Но тук е необходимо да зададем важен въпрос: какви точно са интересите на националната сигурност на САЩ в Украйна? Отговорът обикновено е, че всичко е свързано със защита на авторитета на Съединените щати и доверието на техните съюзници. Коментирайки настоящата криза в Украйна, Тоомас Хендрик Илвес и Дейвид Дж. Крамер заявиха, че отстъпките към Путин и Русия ще подкопаят доверието на съюзниците в бъдещите обещания и ще подтикнат Русия да продължи да се държи по същия агресивни начини. Фредерик Каган потвърди, че военната сила е най-добрият начин да се предотврати превземане на Украйна от Русия. Говореше се също, че отказът да се конфронтира с Русия е равносилен на опит за помирение с Путин. Ако перифразирам Кристофър Лейн, помирението е проклятие от устните на американските политици. По същество тези аргументи предполагат, че Съединените щати и Западът трябва да се противопоставят твърдо срещу руските маневри в Украйна, за да може Русия да не събере смелост да атакува други страни. Но струва ли си цялата тази защита на украинския суверенитет да се отприщи война с участието на САЩ или НАТО като цяло? Моят отговор е - съжалявам, украинци - не. Аргументите за необходимостта на защита на доверието в Америка не предполагат критичен поглед върху непредвидените последици от това. Усещаната необходимост от непрекъснато доказване на своята надеждност отдавна е и ще бъде проблем за Съединените щати. Войната във Виетнам е един от случаите, когато това се доказа на практика. По същество САЩ останаха във Виетнам, за да демонстрират на Съветския съюз, че са решени да попречат на Съветите да се осмелят да предизвикат САЩ. Всъщност смъртта на 58 000 американци и повече от 500 000 виетнамци, падането на Сайгон през 1975 г., последвано от никакъв международен кръстоносен поход, воден от Съветския съюз, направиха войната във Виетнам безсмислена и трагична. По-скорошен пример на проява на тази борба за авторитет и статут на надежден партньор са протестите срещу изтеглянето на САЩ от Афганистан. Критиците твърдят, че американското изтегляне от Афганистан ще насърчи Русия и Китай и че съюзниците ще загубят доверие в американските обещания. Тези хора обаче не предлагат алтернативно решение на изтеглянето на войските. Те предполагат, че САЩ трябва да останат в Афганистан за неизвестно време? Смъртта на 2448 американски войници, 47 245 афганистански цивилни и разходът от около 2,3 трилиона долара само за да превземат талибаните отново страната около 20 години по-късно, доказват абсурда да останеш в Афганистан. Както стана ясно от Робърт Дж. Макмеън, цената на желанието на САЩ да докажат, че може да им се има доверие в контекста на някакъв несъществен ангажимент, не си струва. В случая с Украйна тези непредвидени последици вероятно ще включват още по-голяма война за украинците и надпревара във въоръжаването за Съединените щати и Русия. Да не забравяме, че Договорът между САЩ и Русия за ракетите със среден обсег на действие вече не съществува. Всъщност увеличаването на ангажиментите на САЩ към Украйна вероятно ще тласне Русия още повече и ще прокара пътя й – класическа версия на дилемата за сигурността. Смисълът на дипломацията е да се отстояват националните интереси, да се търсят възможности за съвместна работа с други сили, а не постоянно да се бодат болните места на друга държава. Нещо повече, това виждане за Украйна като последна крепост на Съединените щати срещу руската агресия не отчита реакцията на други съседни страни, включително Полша и Румъния, на евентуална руска инвазия в Украйна. Полша и Румъния почти сигурно ще започнат активно да изграждат военната си мощ, за да предотвратят по-нататъшна руска агресия. Както показа Стивън М. Уолт, национализмът е една от най-мощните сили в международните отношения. Западното посегателство върху Украйна само ще направи руснаците още по-големи националисти, агресивни към Украйна и Съединените щати. САЩ имат свободна дипломатическа власт да подобрят ситуацията. До този момент американските политици говореха много за факта, че Русия трябва да спре да изгражда военната си мощ близо до Украйна. Въпреки това, като се имат предвид разходите за защита на техния авторитет и доверието във Вашингтон, американските политици трябва да се запитат: готови ли са да преминат от хубави думи към дела по украинския въпрос? Бенджамин Гилтнър е завършил студент в Училището за управление и държавна служба Джордж У. Буш в Тексаския университет A&M. Специализира национална сигурност и дипломация, а също така се интересува от международна политика и национална стратегия, конфликти и развитие. Превод и редакция: Иван Христов\n29 Декември 2021 | 13:28 | Агенция "Фокус"\nForbes: САЩ вдигнаха двата най-добрите си разузнавача над Украйна\nКиев. В понеделник няколко от най-добрите американски разузнавателни самолета прелетяха над Източна Украйна на по-малко от 70 километра от територия, контролирана от проруските сепаратисти, пише Forbes. Двойката от ВВС на САЩ, състоящи се от самолет за наземно наблюдение E-8C и самолет за радиоразузнаване RC-135V, изпълниха една от първите полетни мисии във въздушното пространство на Украйна - поне що се отнася до мисии, които стават известни обществено. В същото време офицери от американското разузнаване се вдигнаха във въздуха за първи път девет месеца, след като Русия разположи мощна военна групировка на украинската граница. Тази конфигурация има 100 хиляди войници, 1200 танка и голям брой друга военна техника. В същото време, въпреки факта, че само преди няколко дни Русия върна част от войските си в местата за постоянна дислокация, тя все още разполага с достатъчно сили, за да започне настъпление. В същото време дипломатическото решение все още е напълно осъществимо: след телефонен разговор между президента на САЩ Джо Байдън и руския му колега Владимир Путин, по време на който Байдън предупреди Путин за потенциални икономически санкции в случай на нахлуване в Украйна, Москва и Вашингтон се договориха за нови преговори, насрочени за 10 януари. В същото време Вашингтон започна активно да подкрепя Киев. По-специално, наскоро САЩ дариха на Украйна радари, патрулни лодки и противотанкови ракети на стойност милиарди долари. Сега американците събират разузнавателна информация в украинското въздушно пространство и очевидно ги споделят с Киев. E-8C и RC-135V се допълват перфектно: ако E-8C открива движещи се цели на земята с радар, благодарение на който може да проследява в реално време наземна групировка, то RC-135V е самолет за радиоразузнаване. Първият самолет засича танкове и друга наземна техника, вторият прихваща комуникацията им. В резултат на това този дует може да даде на Съединените щати понятие за руските сили. Въпреки това подобни дейности са изпълнени с рискове, тъй като по-рано руският външен министър Сергей Лавров предупреди администрацията на Байдън, че разполагането на сили на НАТО в непосредствена близост до руските граници ще доведе до най-сериозните последици. Белият дом обаче не се уплаши от тази заплаха. В същото време самолетите E-8 и RC-135 обикновено са видими за широката публика само когато летят с включени транспондери. На теория американските военновъздушни сили биха могли да наредят на екипажите да изключат своите транспондери, за да могат да изпълнят тази полетна мисия, без да привличат излишно внимание. Американското ръководство обаче реши да не прави това. Целта на този полет беше не просто наблюдение на руските войски, а изпращане на сигнал до „режима на Путин“. В същото време този полет също предполага, че Съединените щати притежават колкото съвременни, толкова и нестабилни методи за разузнаване. Това се дължи на факта, че ВВС на САЩ ще изоставят по-голямата част от такова оборудване, тъй като големите и бавни E-8 е малко вероятно да оцелеят близо до вражеската противовъздушна отбрана в случай на война. „Въпреки това, полетът в украинското въздушно пространство за разузнаване е значимо събитие. В същото време през следващите години Пентагонът може да се окаже по-трудно да повтори това постижение“, обобщава Forbes. Превод и редакция: Иван Христов\n29 Декември 2021 | 10:08 | Агенция "Фокус"\nAP: САЩ оставят самолетоносача „Хари Труман“ в Средиземно море заради ситуацията в Украйна\nНю Йорк. Американското военно ръководство нареди да се остави ядрения самолетоносач USS Harry S. Truman в Средиземно море във връзка със ситуацията около Украйна. Това съобщи във вторник Associated Press (AP), цитирайки неназован говорител на Пентагона. По думите му, преди това плановете са били самолетоносачът от типа „Нимиц“ в състава на ударна група от пет кораба на ВМС на САЩ да се отправят към Близкия Изток. Маршрутът им обаче беше променен поради необходимостта да се осигури „постоянно присъствие в Европа“. Представителят на военното ведомство уточни, че ръководителят на Пентагона Лойд Остин е дал заповед „Труман“ временно да напусне ударната група във водите на Средиземно море, където се намира в момента. „Това е необходимо, за да се осигури подкрепа на съюзниците и партньорите на САЩ в региона“, цитира AP говорител на американското министерство на отбраната. Превод и редакция: Иван Христов\n29 Декември 2021 | 09:40 | Агенция "Фокус"\nЖозеп Борел: Условията на Русия за гаранции за сигурност са неприемливи\nБерлин. Върховният представител на ЕС за външните работи и политиката на сигурност Жозеп Борел заяви, че представените от Русия условия за предоставяне на гаранции за сигурност са ненприемливи и предупреди, че преговорите по тях не могат да се проведат без участието на представители на блока. Той изложи позицията си в публикувано в сряда интервю пред Die Welt. "Всеки, който иска да преговаря за бъдеща архитектура на сигурността в Европа, разбира се, трябва да говори с европейците. Европейската сигурност е нашата сигурност, става въпрос за нас“, аргументира се Борел. „Само две държави не могат да преговарят за това, тоест САЩ и Русия или НАТО и Русия, дори Москва да си го представя по този начин“, каза той. „Сега не е следвоенният период. Има някои европейски държави, които не са членки на НАТО. Не трябва да има Ялта-2 (има предвид Ялтинската конференция на съюзническите сили през 1945 г.) и ако [се стигне до преговори], тогава това трябва да бъде Хелзинки-2“, смята ръководителят на дипломацията на ЕС. „Ако Москва, както беше обявено, възнамерява да обсъди архитектурата за сигурност в Европа и гаранциите за сигурност от януари, то това е въпрос, който засяга не само Америка и Русия. ЕС трябва да участва в тези преговори, такива преговори имат смисъл само ако ще ще се проведат в тясно сътрудничество и с участието на ЕС“, каза той. „Не искаме и не трябва да бъдем безразличен зрител, зад чийто гръб се взимат решения“, добави Борел, като отбеляза, че държавният секретар на САЩ Антъни Блинкен споделя това мнение. Ръководителят на дипломацията на ЕС заяви, че Москва от своя страна се стреми към преговори само между САЩ и Русия. „Двама играчи, които споделят сфери на влияние помежду си. Русия иска да говори за европейската архитектура за сигурност, без да включва ЕС - това е абсурд. Ние не приемаме това“, каза той. Борел каза, че „за първи път руската страна представи своя дневен ред в писмен вид, а именно под формата на този договор“. „Преди това никога не се е случвало. Това правят само победителите - казват, че това са моите условия“, каза той. „Изискването на гаранции за сигурност и прекратяването на разширяването на ЕС и НАТО на изток е чисто руски дневен ред с напълно неприемливи условия, особено по отношение на Украйна“, аргументира се Борел. Той отбеляза, че ако преговорите, както е планирано, се проведат, тогава те трябва да обсъдят не само Украйна и разширяването на Алианса. „Трябва да говорим за всички нарушения на договора след приемането на Заключителния акт от Хелзинки през 1975 г. Не сме съгласни с много събития в руската външна политика и някои събития, които Москва смята за своя вътрешна работа“, каза ръководителят на дипломацията на ЕС. Сред такива събития той посочи въпроса за спазването на правата на човека в Руската федерация и ситуацията около Алексей Навални. „Такива въпроси също трябва да бъдат повдигнати по време на преговорите с Москва“, каза Борел. Позовавайки се на възможните отстъпки към Русия, той каза, че „ще се види“. „Но не можем да правим компромис за фундаментални принципи. Териториалната цялост и правото на суверенна държава да решава сама за себе си въпроса за сътрудничеството с други държави – тези принципи не подлежат на договаряне“, каза Борел. На 17 декември руското външно министерство разпространи два проектодокумента за предоставяне на правни гаранции за сигурност от Съединените щати и Северноатлантическия алианс. По-рано руският президент Владимир Путин призова НАТО да започне съществени преговори с цел предоставяне на Русия с надеждни и дългосрочни гаранции за сигурност. Той уточни, че Москва има нужда именно от правни гаранции, тъй като по-рано западните колеги не са изпълнявали съответните си устни задължения. Превод и редакция: Иван Христов\n29 Декември 2021 | 09:20 | Агенция "Фокус"\nUSD/BGN 1.8336 1.8341\nEUR/USD 1.0664 1.0666\nUSD/JPY 127.9 127.94


автобус | Page 2 | Bradva.BG\n12 души загинаха и 46 бяха ранени тази нощ при сблъсък на два пътнически автобуса в североизточен район на Алжир, съобщиха осведомителните агенции.\nКатастрофата е станала в ранните часове на деня на шосе между провинциите Бискра и Ел Уед край населеното място Астил. Загиналите са на възраст между 19 и 73 години, казаха от спасителните служби.\nПрочети още about Два автобуса се блъснаха в Алжир, 12 души загинаха\nПешеходка пострада сериозно при катастрофа на булевард „Руски“ в Пловдив. Инцидентът е станал малко след 12 часа, когато 71-годишната жена пресичала на пешеходна пътека.\nДва автобуса на градския транспорт с номера 12 и 16, движещи се един зад друг са катастрофирали. 62-годишният шофьор на автобус 12 видял в последния момент пешеходката, след което спрял рязко.\n51-годишният водач на втория автобус не успял да спре и се ударил в първия. Пострадалата пешеходка е откарана в УМБАЛ „Свети Георги“ в тежко състояние.\nПрочети още about Пешеходка е блъсната от автобус в Пловдив, в тежко състояние е\nПри пътен инцидент с автобус в Индонезия са загинали 24 души, съобщава Antara.\nОтбелязва се, че автобусът е паднал в дефиле в провинция Южна Суматра.\nПрочети още about Най-малко 24 души загинаха при ужасяваща катастрофа\nПрочети още about Автобус падна в замръзнала река в Русия, загинаха 19 души\nМъже и жени от ромски произход набиха кондукторка в автобус от градския транспорт в Пловдив тази вечер. Инцидентът е станал около 20 часа в централната част на града, съобщи местен сайт, позовавайки се на очевидци, пише лупа.\nПътуващите неколцина роми в автобуса категорично отказвали да си купят билети. Те се държали нагло и арогантно. Когато им направили забеелжка, ромите засипали кондукторката с цял порой псувни. След това й посегнали и я ударили няколко пъти. Останалите пътници се опитали да я защитят, но плахо, очевидно притеснявайки се от агресията.\nПрочети още about Екшън в Плодив! Побеснели хора бият и псуват кондукторка в автобуса, защото не искат да плащат


Бизнес услуги - обучение с ваучери - Аполи\nПрофесия „Сътрудник в бизнес услуги“ специалност „Бизнес услуги“ – II СПК, КОД: 3450401\nСътрудникът в бизнес услуги координира информационния поток между ръководството и персонала и осъществява контрол на други работещи, когато това е предвидено във вътрешни правила или длъжностната му характеристика. Организира и поддържа списък със срещите на ръководителя, подготвя пътувания на ръководителите, служителите и работниците във фирмата.\nОсъществява организацията по подготовка на работни срещи и посещения във фирмата, като осигурява подготовка на зала, необходимите материали и техника. Уведомява участниците за времето, мястото, дневния ред и т.н. Сътрудникът в бизнес услуги създава и поддържа електронни и хартиени каталози на клиенти, доставчици, бизнес партньори и др. Осъществява контакти с потенциални клиенти и предлага подробна информация за фирмените услуги и продукти.\nДава точна и изчерпателна информация по поставените въпроси от клиенти и бизнес партньори или ги насочва към съответен отдел или служител във фирмата, ако не са в неговата компетентност. Събира данни за реализацията на продукти и услуги на фирмата, както и данни за други фирми, икономически сектори и на национално равнище.\nСътрудникът в бизнес услуги оформя писма, уведомителни документи, поръчки, проспекти, оферти, ценови листи, фактури, договори, споразумения и други документи и участва в работата, свързана с изпълнението им. Обработва кореспонденцията от и за страната и чужбина. Подготвя периодични, специални и текущи аналитични справки и отчети. Извършва отпечатване на нови копия, оформление, подвързване, прошнуроване и подреждане на технически и финансови документи. Попълва транспортни, търговски, финансови и паричнообменни документи.\nСътрудникът в бизнес услуги трябва да може да работи с офис техниката, с която разполага фирмата. Осъществява контакти със сервизни фирми за ремонт и профилактика на машини и съоръжения, с които се извършват бизнес услугите. Отговаря за качественото и в срок изпълнение на поставените му задачи. Носи отговорност за опазване на фирмени тайни и за спазване на технологичната дисциплина и вътрешния ред. Изпълнява самостоятелно или в екип всички други допълнително възложени задачи от прекия си ръководител, които не противoречат на трудовото законодателство. Отговаря за безопасността на труда съгласно проведения му инструктаж в дружеството.\nПридобилите втора степен на професионална квалификация по професията „Сътрудник в бизнес услуги“ могат да се включат в продължаващо професионално обучение за придобиване на квалификация по професии от професионално направление „Администрация и управление“, като обучението по общата задължителна професионална подготовка, единна за всички професионални направления от съответната област на образование, и отрасловата задължителна професионална, единна за всички професии в професионалното направление, се зачита.


Коледна екскурзия до Будапеща и Виена! 3 нощувки със закуски + автобусен транспорт и водач\n01 : 19 : 37 : 44\nЦена: 265лв 320лв\n01 : 19 : 37 : 44 закупени: 19\nНова година в Истанбул! 2 нощувки, закуски в Хотел Ватан Азур 4* + посещение на Одрин\n237лв. на човек (118.50лв/ден/човек)\n08 : 19 : 37 : 44\nВатан Азур 4*, Истанбул\nЦена: 237лв 270лв на човек\n08 : 19 : 37 : 44 закупени: 17\nНова година в Охрид! 2 нощувки, закуски във Вила Александър и посещение на Скопие\nЦена: 175лв 215лв на човек\n08 : 19 : 37 : 44 закупени: 11\n14 : 19 : 37 : 44\n14 : 19 : 37 : 44 закупени: 16\n01 : 19 : 37 : 44 закупени: 33\nНовогодишна екскурзия до Виена! 4 нощувки, закуски, 3 вечери, едната празнична + транспорт\n19 : 19 : 37 : 44\n19 : 19 : 37 : 44 закупени: 17\n04 : 19 : 37 : 44\n04 : 19 : 37 : 44 закупени: 10


Брандън Сандърсън — Пътят на кралете (1) — Моята библиотека\nПътят на кралете (1)\nЛетописите на Светлината на Бурята (1)\nThe Way of Kings, 2010 (Пълни авторски права)\nБорис Шопов, 2012 (Пълни авторски права)\n5,9 (× 30 гласа)\nБрандън Сандърсън. Пътят на кралете. Том I\nЛетописите на Светлината на Бурята. Книга първа\nКорица: Юрий Георгиев\nБрандън Сандърсън. Пътят на кралете. Том II\ntxt.zip 1113 KiB\nПредисловие към Летописите на Светлината на Бурята\nПролог. Да убиеш\nЧаст първа. Отвъд мълчанието. Каладин ∗ Шалан\n1. Благословен от Бурята\n2. Честта умря\n3. Градът на камбаните\n4. Пустите равнини\n6. Мост Четири\n7. Всичко разумно\n8. По-близко до пламъка\n10. Истории за лекари\nИнтерлюдии. Ишик ∗ Нан Балат ∗ Сет\nI-2. Нан Балат\nI-3. Славата на невежеството\nЧаст втора. Просветлението на бурите. Далинар ∗ Каладин ∗ Адолин\n13. Десет удара на сърцето\n14. Ден за разплата\n17. Кървавочервен залез\n18. Върховен принц на войната\n19. Падащи звезди\n21. Защо хората лъжат\n22. Лица, ръце или сфери?\n23. Множество приложения\n24. Галерията с картите\n27. В пропастта\nИнтерлюдии. Рисн ∗ Аксис ∗ Сет\nI-5. Аксис Събирачът\nI-6. Произведение на изкуството\nЧаст трета. Да умреш. Каладин ∗ Шалан\n29. Невежество и надменност\n30. Невиждана тъмнина\n31. Под кожата\n32. Странично носене\n34. Стената на бурята\n39. Прогорени в нея\n40. Червени и сини очи\n41. За Алдс и Милп\n42. Просяци и кръчмарки\n44. Дъждовният сезон\n45. Море на сенките\n46. Дете на Танаваст\n47. Благословиите на Бурята\n49. Да те е грижа\n50. Прах на мъчението\n51. Сас нан\nИнтерлюдии. Баксил ∗ Геранид ∗ Сет\nI-9. Смъртта носи бяло\nЧаст четвърта. Бурята на просветлението. Далинар ∗ Каладин ∗ Адолин ∗ Навани\n52. Път към слънцето\n55. Изумруден броам\n56. Тази проклета книга\n57. Странстващото платно\n60. Това, което не можем да имаме\n61. Добро за зло\n62. Три глифи\n64. Човек на крайностите\nЧаст пета. Тишината отвъд. Шалан ∗ Далинар ∗ Каладин ∗ Сет ∗ Шутът\n70. Море от стъкло\n71. Записано с кръв\n74. Призрачна кръв\nЕпилог. За най-достойните\nкоято е по-търпелива,\nотколкото мога да изразя с думи.\nНо все пак опитвам.\nЗавърших първата чернова на Пътят на кралете през 2003, но работата ми по отделни части от книгата започна още в края на деветдесетте години. Някои нишки от романа стигат още по-далеч назад в ума ми. Никоя от моите книги не е улягала по-дълго; прекарах повече от десетилетие в изграждането на този роман. И затова не е изненадващо, че много хора са ми помагали с него. Ще бъде невъзможно да спомена всички — просто паметта ми не е толкова добра. Но има неколцина основни действащи лица, на които бих искал да благодаря най-дълбоко.\nПървата е моята съпруга Емили, на която е посветена книгата. Тя даде много от себе си, за да излезе романът. Това включваше не само да чете ръкописа и да дава съвети, но и да се лиши от съпруга си за дълги периоди по време на писането. Ако вие, читатели, имате възможността да я срещнете, може би ще е редно да й поблагодарите. (Обича шоколад).\nКакто винаги, моите отлични редактор и литературен агент — Моше Федер и Джошуа Баймс — работиха доста усилено по романа. Специално трябва да се отбележи, че Моше не получава допълнително заплащане, когато неговите автори му предоставят чудовища от по четиристотин хиляди думи. Но той редактира романа, без да се оплаква; помощта му бе неоценима, за да се получи книгата, която сега държите. Освен това накара Ф. Пол Уилсън да прегледа медицинските сцени, от което те спечелиха много.\nСпециални благодарности и за Хариет Макдугъл — една от най-големите редакторки на нашето време, която само от добро сърце прегледа този роман ред по ред. Почитателите на Колелото на времето я познават като човека, който откри Робърт Джордан, редактира съчиненията му и накрая се омъжи за него. Напоследък тя не работи много извън Колелото на времето и по тази причина за мен бе голяма чест смирено да получа нейния принос и помощ. Алан Романчук, който работи с нея, също трябва да получи признателност за улесняването на това издание.\nВ издателството Тор Букс получих огромна помощ от Пол Стивънс. Той е нашата свръзка за книгите ми в издателството и свърши изумителна работа. Моше и аз сме късметлии, че имаме неговата подкрепа. Също така Ирен Гало — художественият директор — бе чудесна, отзивчива и търпелива в отношенията си с един натрапчив автор, който искаше да направи някои смахнати неща с рисунките в своята книга. Много благодарности за Ирен, Джъстин Голенбок, Грег Колинс, Карл Голд, Нейтън Уивър, Хедър Сондърс, Мерил Грос и целия екип на издателството Тор Букс. Дот Лин, която беше мой публицист до пускането на тази книга (и сега работи по добавянето на няколко букви пред името си), оказа прекрасна помощ не само по професията си, но и със съвети и с хвалебствена колонка в Ню Йорк. Благодаря на всички ви.\nКато заговорихме за изкуство, може би забелязвате, че рисунките в тази книга са много повече, отколкото е обичайно да откриете в един епос от жанра фентъзи. Това се дължи на изключителните усилия на Грег Кол, Айзък Стюарт и Бен Максуийни. Те се потрудиха здраво и преработваха илюстрациите много пъти, за да се получат както трябва. Работата на Бен по скиците от бележника на Шалан е просто красива — слива моето въображение с неговата художествена интерпретация. Айзък, който илюстрира и романите Мъглороден, стигна далеч отвъд обичайните очаквания към него. Работата до късно през нощта и строгите крайни срокове бяха нещо нормално за тази книга. Той заслужава похвала. (Ако се чудите — заглавията на главите, картите, форзаците и страниците от бележниците на Навани са негово дело).\nКакто винаги, групата ми от курса по писане оказа удивителна помощ. Към тях се присъединиха и неколцина алфа– и бета-читатели. Без определен ред, това са: Карън Алстрьом, Джоф и Рейчъл Бийсинджър, Итън Скарстед, Нейтън Хетфилд, Дан Уелс, Кейлин ЗоБел, Алан и Жанет Лейтън, Янси Олд, Кристина Куглер, Стив Даймънд, Брайън Дьоламбр, Джейсън Дензъл, Мишел Трамъл, Джош Уокър, Крис Кинг, Остин и Адам Хъси, Брайън Т. Хил и онзи приятел Бен, чието име не мога да напиша правилно. Сигурно забравям някои от вас. Всички вие сте чудесни хора и само да можех, щях да ви дам Бронечерупки.\nУф. Благодарностите станаха епически. Но все пак останаха още няколко души, които е нужно да спомена. Пиша тези думи точно година след наемането на Питър Алстрьом Неизбежния за мой личен асистент, помощник в редактирането и допълнителен мозък. Ако прегледате страниците с благодарностите в предишни книги, винаги ще го намерите. В продължение на години той ми е скъп приятел и адвокат на моите съчинения. Сега имам късмета той да работи за мен на пълно работно време. Днес стана в три сутринта да подготви последната коректура на книгата. Друг път, като го видите на някоя сбирка, купете му бучка сирене.\nНехайство ще е да не благодаря на Том Дохърти, който ме остави да напиша тази книга. Заради вярата на Том в този проект си позволихме толкова дълъг роман. Може би Том ми даде в този случай повече, отколкото заслужавам; този роман (и обемът, с който се хвали, и броят на илюстрациите, които съдържа) е от вида, който би накарал повечето издатели да побегнат с пълна газ. Том е причината издателството Тор с постоянство да пуска подобни внушителни книги.


Как един паметник съживи спора с Русия за значението на 9 септември 1944 г. | Burgas-podlupa.com\nКак един паметник съживи спора с Русия за значението на 9 септември 1944 г.\nВ един на район на София се разиграва история, позната на жителите на Прага отпреди няколко месеца: кметът на района иска да махне един паметник, а посолството на Русия възразява срещу това. В Прага всичко приключи през април с демонтиране на местния паметник, но в София историята-близнак тепърва започва.\nЩо за паметник е това\nСтава дума за паметник на двама съветски воини, разположен на територията на кв. “Лозенец”. Под бронзовата скуптурна група има надпис: “Слава на съветските воини – освободители”. Мраморни релефи, изобразяващи съветски бойци, довършват картината.\nПаметникът се намира в началото на парк “Черни връх”, който минава по продължение на едноименния булевард в София.\nПарк „Черни връх“ в София с част от мраморния релеф и бронзовата скулптурна група в гръб\nНа 6 май кметът на район “Лозенец” Константин Павлов предлага на столичния кмет Йорданка Фандъкова паметникът да бъде преместен в Музея на социалистическото изкуство, който беше създаден под ръководството на тогавашния министър на културата Вежди Рашидов през 2011 г. и който подслонява редица произведения на монументалната скулптура от комунистическия период. Сред тях са паметниците на Ленин и Георги Димитров, червената звезда от бившия Партиен дом, както и всевъзможни творби, които, без да са носители на партийна пропаганда, са оформяли художествения стил на времето.\nПаметникът и реакцията на Русия\nПредложението за преместване на паметника срещна остра реакция на Посолството на Руската федерация. В писмо на посланик Анатолий Макаров до кмета Павлов от 13 май се изразява “дълбоко възмущение” от идеята, а самият паметник е определен не само като художествено произведение, но и като “паметник-костница”. Твърди се, че там са “костите на погребани войници”, а идеята на кмета е определена като “жестока гавра с паметта на 27 милиона жертви, дадени от съветския народ за спасението на Европа от кафявата чума”. Според посланика разравянето на гроба е кощунствено и “може да бъде интерпретирано като опит за реабилитиране на нацизма”.\nКметът Константин Павлов на свой ред посочи в писмо до посланик Макаров, че е съгласен с неговата констатация по един въпрос – че районната администрация е в правото си да формулира мнение по въпросите на благоустройството на район „Лозенец“. https://www.facebook.com/plugins/post.php?href=https%3A%2F%2Fwww.facebook.com%2Fkonstantinkomitata%2Fposts%2F280733129986847&width=500\nПавлов препрати кореспонденцията и до Министерството на външните работи, откъдето все още се очаква реакция. Кметът напомня декларацията, подписана неотдавна от 11 страни, сред които САЩ, България, Чешката република, Унгария, Полша, Румъния, Словакия и трите балтийски държави.\nВ текста на този документ се казва, че „макар и май 1945 г. да донесе край на Втората световна война, с това не дойде свобода за цяла Европа. Централната и източната части на континента останаха под управление на комунистически режими в продължение на почти 50 години. Балтийските държави бяха окупирани противозаконно и анексирани, а Съветският съюз сграбчи останалите народи в желязна хватка чрез неимоверна военна сила, репресии и идеологически контрол“.\nСвободна Европа потърси за разговор представител на руското посолство. Оттам потвърдиха готовността си да коментират въпроса, но това не можа да се осъществи до края на редакционния ден.\nПаметник, костница или и двете?\nОбщинските документи пазят различни наименования на паметника, посочва кметът на “Лозенец”. Някъде той е наричан костница, другаде – не, на трето място за него се говори като за “паметник на загиналите от рани бойци и командири от съветската армия”.\nДетайл от мраморния релеф\nВ комунистическия период паметникът не е бил от най-известните обекти за организирано поднасяне на цветя, тъй като тази функция е изпълнявал по-внушителният и по-централно разположен Паметник на Съветската армия, който се намира в Борисовата градина – монумент, за чието преместване в последните 30 години настояват няколко граждански групи, но срещат съпротива на руското посолство, с която столичната община е солидарна.\nВ предложението на кмета на “Лозенец” въпросът с това дали под паметника има извършено погребение е разгледан така – ако се открият тленни останки, те да бъдат “погребани според хуманитарното право” в някой от столичните гробищни паркове.\nСтатутът на паметника\n“Мисля, че е крайно време да можем да говорим спокойно за миналото 75 години след събитията”, каза Константин Павлов пред Свободна Европа. До този момент той е установил, че и двете страни в спора бягат от фактите, които не са известни, докато той се опитва да ги събере: на кого е този паметник? Кой носи отговорност за него? С какво този случай може да е по-различен от случая с Паметника на Съветската армия? Коя е институцията, която трябва да вземе решение за съдбата му?\nКметът на „Лозенец“ Константин Павлов\nНезависимо от това, че именно Павлов е инициатор на идеята, решението на нещата е най-малко в неговата власт. Ако този паметник има статут на войнишки, по него трябва да има думата Министерството на отбраната. Решението не може да се вземе и без Националния институт за недвижимото културно наследство, тъй като паркът “Черни връх” е в тяхната юрисдикция. Отделно от това на различни етапи решенията трябва да се взимат и от кмета на София, и от Столичния общински съвет.\n“Аз просто искам да започнем да събираме фактите и после да говорим за това – ако може спокойно”, каза Павлов.\nПредложения, за които няма реакция\nВ цялата суматоха се загубиха две други предложения на кмета на “Лозенец”, които все така биха могли да засягат българо-руските отношения, но те не са изрично коментирани от посолството в официалното писмо. Първото предложение е за името на парка. Павлов предлага той да се кръсти на името на Анна Политковская – независимата руска журналистка и критичка на Кремъл, която беше убита пред дома си през 2006 г.\nВторото предложение е за скулптурните групи на “Моста на дружбата”, който е разположен на кръстовището на булевардите “Драган Цанков” и “Евлоги и Христо Георгиеви”. Кметът на “Лозенец” твърди, че те представляват двойки от българи и руснаци, в които “българският участник е в подчертано подчинено положение”. Павлов предлага и тези скулптури да отидат в музея.


Sony-KDL 46EX500 в Телевизори в гр. София - ID13221058 — Bazar.bg\nAудио техника, 31 324 Битова техника, 28 337 Аксесоари и части за телефони, 25 557 Телефони, 16 798 Компютърни компоненти и части, 9 647 Друга електроника, 9 324 Лаптопи, 9 307 Виж всички Компютърна периферия, 6 508 Игри и Конзоли, 6 474 Фотоапарати и камери, 6 392 Таблети и електронни книги, 2 872 Настолни компютри, 2 563 Мрежово оборудване, 1 558 Видеонаблюдение, СОТ, 1 236 Навигация, 822 Смарт гривни, 317 Ремонт на компютри и офис техника, 298 Ремонт на телефони и електроника, 228\nПлейъри, домашно кино, прожектори, 1 689 Приемници и антени, 913 Дистанционни, 810 Стойки, 3D очила, аксесоари, 377\nгр. София, Гео Милев Публикувана/обновена на 15 октомври в 23:35 ч.\nПродавам Sony-KDL-46EX500.с всички документи, и оригиналния кашон. Телевизора е ползван малко, предимно вечер. Абсолютно запазен, няма следи от употреба , никакви интервенции , никога не е отварян. Всички пиксели са в отлично състояние .Може да се тества лично на място. Купуван е 01,2011г на цена 2450лв. Оригинално дистанционно, винаги опаковано в найлонов плик- без следи от употреба. Продавам го защото минавам 65 инча, тъй като разширих жилището.\nОбяви на потребителя antoneli Виж всички 7 обяви\nГрил/Решетка/ за Monitor Audio GX 100/GOLD 100 65 лв\nHDMI-HDMI QED Profile HDMI With Ethernet 45 лв\nПродава телевизор Панасоник 920 лв\nПРОМОЦИЯ PHILIPS 55PFS6409/12 820 лв\n3D Full HD 47 инча Panasonic TX-47ASW654 850 лв\nТагове: sony kdl sony kdl-46ex500\nSony-KDL 46EX500 899 лв


Новини - Глория спира да пее заради млад милионер - slava.bg\nГлория спира да пее заради млад милионер\n11.07.2019 16:08 | Видян 2519 пъти\nГлория спира да пее заради любовта си към млад и атрактивен грък милионер. Богатият елин до фолкдивата не е известен у нас. Примата има връзка с красавеца от около година. Не случайно русчуклийката прекарва ваканциите си по гръцките плажове.\nГлория дълго време криеше кой е мъжът, до когото заспива. Преди месец обаче тя най-после се похвали с красавеца с фото от Виена. Влюбената двойка очевидно се забавлява – гаджетата обиколиха няколко държави през последната година. Те по правило отсядат само в 5-звездни хотели.\nПоловинката на Глория се занимава с търговия и хотелиерство. Гръкът притежава няколко хотела на атрактивни дестинации в родината си. Заради финансово прекрасното си гадже чалга иконата вече отказва участия и се е отдала на почивка, гарнирана с любов.\nОт началото на лятото фолкаджийката приела да извие глас едва 3-4 пъти. Певицата почти е замразила кариерата си и се отдала на заслужена почивка, коментират хора в лекия жанр.\n„Щастието влиза в живота ни, когато имаме какво да правим, някой, когото да обичаме и нещо, на което да се надяваме”, заяви преди няколко дни 46-годишната Глория. И допълни, че в момента е най-щастливия период в живота й.\n„Дълги години тя работеше неистово, правеше по 20-30 участия на месец. Говорим за периоди без ден почивка. Изгради име и кариера, има любовта на феновете и никой няма да я забрави, ако едно лято си позволи лукса да не пее. Поне до края на юли ще е с гаджето си, август може и да поработи малко”, разкрива източни на Уикенд.\nПриятелят на чалга звездата е поне 10 години по-млад от нея. Мъжът е с леко прошарена коса и достатъчно атлетичен. Явно отношенията им са сериозни, защото за първи път след края на връзката ѝ с Илия Загоров, Глория демонстрира близост с мъж.\nПреди това бе публична тайна нейната афера с боса на ВИС-2 Георги Илиев, а после и с оръжейния търговец Николай Гигов.\nЕтикети: Глория, пее, спира, млад, милионер, грък\nГло и Камелия заровиха томахавката\nГлория с два коледни концерта


Съвети при приготвянето на мусака | Gotvach.bg\ngotvach.bg»Статии»Кулинарни Съвети»Съвети при приготвянето на мусака\nАко сте истински гурман и обичате да хапвате вкусно, то значи със сигурност обичате да експериментирате в кухнята и да опитвате ястия от различни кухни на света. В този случай със сигурност ще ви хареса мусаката, но тук е важно да знаете някои съвети и хитринки, за да се получи вкусна и много апетитна.\nКакво е това блюдо?\nМоже да се каже, че мусаката е доста мистериозно ястие, което е често срещано в Близкия изток и на Балканите. Тайната му се крие в това, че вариациите на приготвянето са наистина много различни, като понякога рецептите се различават кардинално.\nВторо, историята на самото блюдо и неговата поява не е известна със сигурност на никого. Името му идва обаче от арабски и в буквален превод значи "охладено", въпреки че не всички обичат да го консумират охладено.\nВ следващите редове вижте полезни съвети при приготвянето на мусака:\n1. Всички зеленчуци, които се използват, трябва да са свежи и узрели, тъй като само тогава те ще се получат сочни и меки.\n2. Ако правите традиционна мусака с кайма, тогава смело можете да изберете тази, която е една идея по-мазна, тъй като така готовото блюдо отново ще е много по-сочно и вкусно.\n3. Ако имате свои любими подправки, тогава смело можете и да експериментирате и дори да създадете своя вариация на мусаката.\n4. Ако ще го готвите с патладжани, тогава можете да използвате микровълновата, за да се приготви по-бързо. За да са по-сочни зеленчуците, трябва да изпечете патладжана за 10-на минути във фурната предварително.\n5. Картофите е важно да са един сорт, а не два например, тъй като едните могат да се приготвят по-бързо и така рискувате част от картофите да са готови, а другите леко сурови. Това е важно при всяко едно ястие, при което има картофи.\nУ нас мусаката е любимо традиционно ястие на малки и големи. Това не е никак странно, защото безспорно дори и гурманите ще се съгласят, че това блюдо е много вкусно, по каквато и рецепта да се приготви. Важно е да спазвате тези малки съвети и хитринки, за да се получи страхотен резултат и всичките ви рецептори да се насладят на крайния резултат.\nЛесно Приготвяне на Мусака